
Polgári bálok tánctörténeti forrásai és hatásuk a paraszti tánckultúrára

Kulcsszavak: táncrend; tánctörténet; bálok; paraszti tánckultúra
A 20. századi magyar néptánckutatás egyik fő eredménye a táncok történeti fejlődésének leírása volt. A többnyire írott forráson alapuló kutatások – hasonlóan a népzenéhez – régi és új stílust különböztettek meg. Az új stílus megjelenését főként a nemzeti romantika korához kapcsolták, és két tánctípust soroltak ide: a verbunkot és a csárdást. Az utóbbit a polgárság és nemesség is átvette, és magyar nemzeti társastáncnak nevezték ki.
Előzetes kutatásomban ennek a polgári körökben táncolt csárdásnak a nemzeti identitásra gyakorolt hatását és felhasználásának módját vizsgáltam meg a korabeli sajtón keresztül, amely által jutottam el mostani dolgozatom egyik forrásához, a táncrendekhez.
Mostani tanulmányomban két forrás alapján mutatom be a budapesti polgárok 19–20. századi báljait a táncrendek és a Pesti Hírlap (1879–1944) tükrében. A vizsgálatom eredményeit évtizedes bontásban ismertetem.
Ezt követően megpróbálom a korábbi kutatások és tanulmányok eredményei alapján felvázolni a paraszti (falusi) tánckultúra tánctanulásának és táncalkalom szervezésének menetét, külön figyelmet fordítva a polgári társastáncok beszűrődésére a paraszti táncrendbe.
Az összefoglalásban igyekszem felvázolni a táncrendek kutatásának fontosságát és jelentőségét a tánctörténet szempontjából, illetve kitérek vizsgálatuk folytatásának további lehetőségeire.



